N$150 miljoen vir landskapbestuur - Ministeries - Republikein
Sunday, August 09th, 10:57:44
09 August 2019 | Ministeries
Die ministerie van die omgewing en toerisme en die Nasionale Beplanningskommissie van Namibië het Woensdag ’n ooreenkoms met die Verenigde Nasies se Ontwikkelingsprogram (UNDP) onderteken, waarvolgens N$150 miljoen vir landskapbestuur bewillig word.
Die ooreenkoms staan bekend as die Project Document for the Namibia Integrated Landscape Approach for Enhancing Livelihoods and Environmental Governance to Eradicate Poverty Project, ofte wel die Nilaleg-projek.
Volgens die uitvoerende direkteur en omgewingskommissaris van die omgewing en toerisme, mnr. Teo Nghitila, sal die vyf jaar lange projek in September vanjaar afskop en tot 2023 duur.
Dit het ten doel om armoedeverligting vir die meer as 20 000 inwoners van die Kavango-Oos-, Zambezi-, Kunene- en Omusatistreek mee te bring.
Die projek word deur die Global Environment Facility (GEF) met die ondersteuning van die UNDP befonds.
Dit word deur die ministerie in samewerking met die Omgewingsbeleggingsfonds van Namibië (EIF), die ministeries van landbou, water en bosbou, armoedeverligting en maatskaplike welsyn, en stedelike en landelike ontwikkeling se direktoraat van landelike ontwikkeling geïmplementeer.
Volgens die UNDP se inwonende verteenwoordiger, me. Alka Bhatia, is die projek ontwerp om ’n benadering van landskapbestuur te bevorder wat landbou- en woudlandskappe integreer, armoede deur natuurgebaseerde volhoubaarheid verlig, woude te beskerm en te herstel en die agteruitgang van grond te voorkom.
“Inkomste sal gelewer word op ’n manier wat bewaring en die volhoubare gebruik van biodiversiteit bevorder, asook wat volhoubare grond- en woudbestuur en die impak van klimaatsverandering verminder,” het Bhatia gesê.
“Dringende stappe moet gedoen word om die agteruitgang van natuurlike habitatte te verminder. Die verlies van biodiversteit moet gehalveer word en die uitwissing van bedreigde spesies moet voorkom word,” het sy gesê.